Document ID: 32007R1233

REGULAMENTUL (CE) NR. 1233/2007 AL COMISIEI
din 22 octombrie 2007
de modificare a Regulamentului (CE) nr. 885/2006 de stabilire a normelor de aplicare a Regulamentului (CE) nr. 1290/2005 în ceea ce privește autorizarea agențiilor de plăți și a altor entități, precum și lichidarea conturilor FEGA și FEADR
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1290/2005 al Consiliului din 21 iunie 2005 privind finanțarea politicii agricole comune (1), în special articolul 42,
întrucât:
(1)
În conformitate cu articolele 3 și 4 din Regulamentul (CE) nr. 1290/2005, Fondul European de Garantare Agricolă (FEGA) și Fondul European Agricol pentru Dezvoltare Rurală (FEADR), în contextul gestionării comune, finanțează numai cheltuielile efectuate în conformitate cu legislația comunitară. Plățile necuvenite efectuate de statele membre către beneficiari, care nu rezultă din abateri în sensul articolului 1 alineatul (2) din Regulamentul (CE, Euratom) nr. 2988/95 al Consiliului din 18 decembrie 1995 privind protecția intereselor financiare ale Comunităților Europene (2), ci din erori ale administrațiilor naționale, nu sunt efectuate în conformitate cu legislația comunitară și, prin urmare, ar trebui excluse de la finanțarea din bugetul Comunității. Din acest motiv, în cazul în care respectivele plăți necuvenite nu au fost recuperate de către statele membre la sfârșitul exercițiului financiar în care au fost descoperite, ele trebuie excluse din conturile anuale ale agențiilor de plată. În consecință, astfel de plăți nu ar trebui incluse în tabelele prevăzute în anexa III la Regulamentul (CE) nr. 885/2006 al Comisiei (3).
(2)
În temeiul articolului 32 alineatul (3) din Regulamentul (CE) nr. 1290/2005, statele membre trebuie să prezinte Comisiei un raport sintetic privind procedurile de recuperare în cazul expedierii conturilor anuale. În acest raport, statele membre trebuie să precizeze separat sumele nerecuperate în termenele specificate și sumele pentru care s-a decis întreruperea procedurii de recuperare. Pentru a facilita lichidarea de către Comisie a conturilor agențiilor de plată, conturile ar trebui să includă suma totală care urmează să fie percepută din bugetul comunitar și suma totală care urmează să fie percepută din bugetul statelor membre în temeiul articolului 32 alineatul (5) primul paragraf, pentru FEGA, respectiv în temeiul articolului 33 alineatul (8) primul paragraf din Regulamentul (CE) nr. 1290/2005, pentru FEADR, precum și suma totală care urmează să fie percepută din bugetul comunitar în temeiul articolului 32 alineatul (6), pentru FEGA, respectiv în temeiul articolului 33 alineatul (7) din Regulamentul (CE) nr. 1290/2005, pentru FEADR.
(3)
În scopuri contabile, ar trebui să se solicite statelor membre să prezinte Comisiei, în contextul conturilor anuale, informații privind sumele care urmează să fie recuperate, altele decât cele care rezultă din erori ale administrațiilor naționale sau nereguli ale beneficiarilor, cum ar fi, de exemplu, sumele care urmează să fie recuperate în urma cererilor de reducere și de excludere pentru încălcări ale obligațiilor de ecocondiționalitate. În acest scop, trebuie adăugat un tabel tip care să conțină informațiile necesare.
(4)
Anumite referințe privind securitatea sistemelor informatice ar trebui actualizate ca urmare a evoluțiilor recente în acest domeniu.
(5)
Având în vedere experiența dobândită prin aplicarea anexei III, anexa în cauză trebuie simplificată.
(6)
Prin urmare, Regulamentul (CE) nr. 885/2006 ar trebui modificat în consecință.
(7)
Măsurile prevăzute în prezentul regulament sunt conforme cu avizul Comitetului pentru fonduri agricole,
ADOPTĂ PREZENTUL REGULAMENT:
Articolul 1
Regulamentul (CE) nr. 885/2006 se modifică după cum urmează:
1.
Articolul 6 se înlocuiește cu următorul text:
„Articolul 6
Conținutul conturilor anuale
Conturile anuale menționate la articolul 8 alineatul (1) litera (c) punctul (iii) din Regulamentul (CE) nr. 1290/2005 cuprind:
(a)
veniturile atribuite menționate la articolul 34 din Regulamentul (CE) nr. 1290/2005;
(b)
cheltuielile FEGA, sintetizate pe poziții și subpoziții din bugetul comunitar, după deducerea oricăror plăți necuvenite care nu au fost recuperate până la sfârșitul exercițiului financiar, altele decât cele menționate la litera (h), inclusiv dobânzile aferente;
(c)
cheltuielile FEADR, defalcate în funcție de program și măsuri. La încheierea programului, orice plăți necuvenite care nu au fost recuperate, altele decât cele menționate la litera (h), inclusiv dobânzile aferente, se deduc din cheltuielile exercițiului financiar în cauză;
(d)
informații privind cheltuielile și veniturile atribuite sau confirmarea că detaliile informațiilor fiecărei operațiuni sunt incluse într-un fișier electronic la dispoziția Comisiei;
(e)
un tabel al diferențelor defalcate pe poziții și subpoziții, iar în cazul FEADR, în funcție de program și măsuri, între cheltuielile și veniturile atribuite declarate în conturile anuale și în cele care au fost declarate pentru aceeași perioadă în documentele menționate la articolul 4 alineatul (1) litera (c) din Regulamentul (CE) nr. 883/2006 al Comisiei din 21 iunie 2006 de stabilire a normelor de aplicare a Regulamentului (CE) nr. 1290/2005 al Consiliului în ceea ce privește ținerea evidenței conturilor de către agențiile de plăți, declarațiile de venituri și cheltuieli și condițiile de rambursare a cheltuielilor din FEGA și FEADR (4), în ceea ce privește FEGA, și la articolul 16 alineatul (2) din regulamentul menționat în ceea ce privește FEADR, însoțite de o notă explicativă pentru fiecare dintre aceste diferențe;
(f)
separat, sumele care urmează să fie suportate de statul membru în cauză și, respectiv, de Comunitate, în temeiul articolului 32 alineatul (5) primul paragraf și al articolului 32 alineatul (6) din Regulamentul (CE) nr. 1290/2005;
(g)
separat, sumele care urmează să fie suportate de statul membru în cauză și, respectiv, de Comunitate, în temeiul articolului 33 alineatul (8) primul paragraf și al articolului 33 alineatul (7) din Regulamentul (CE) nr. 1290/2005;
(h)
tabelul plăților necuvenite care trebuie recuperate până la sfârșitul exercițiului financiar ca urmare a abaterilor constatate în sensul articolului 1 alineatul (2) din Regulamentul (CE, Euratom) nr. 2988/95 al Consiliului (5), inclusiv penalitățile și dobânzile aferente, în conformitate cu modelul prevăzut în anexa III la prezentul regulament;
(i)
un extras din registrul debitorilor privind sumele care trebuie recuperate și transferate fie către FEGA, fie către FEADR, altele decât cele menționate la literele (b), (c) și (h), inclusiv penalitățile și dobânzile aferente, în conformitate cu modelul din anexa IIIa;
(j)
un rezumat al operațiunilor de intervenție și o declarație a cantităților și a amplasamentului stocurilor la sfârșitul exercițiului financiar;
(k)
confirmarea faptului că informațiile referitoare la fiecare operațiune efectuată în stocurile de intervenție sunt cuprinse în fișierele agenției de plată.
2.
Anexa I se modifică în conformitate cu anexa la prezentul regulament.
3.
Anexa III se înlocuiește cu textul anexei II la prezentul regulament.
4.
După anexa III, textul din anexa III la prezentul regulament este inclus sub titlul anexa IIIa.
Articolul 2
Prezentul regulament intră în vigoare în a șaptea zi de la data publicării în Jurnalul Oficial al Uniunii Europene.
Punctele 1, 3 și 4 de la articolul 1 se aplică de la 16 octombrie 2007 cu privire la exercițiul financiar 2008 și următoarele.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 22 octombrie 2007.

Labels: 4
15
6